Én meter høje flammer kan være flotte, jovist. Men det er hverken klogt eller lovligt at fyre op i 50-75 cm lange træstykker i en grill placeret på en træterrasse på en naturgrund - mens naturen er så tør, som den kan blive. Sådan skriver Nordjyllands Politi i sin døgnrapport, efter en patrulje klokken 20 onsdag aften måtte rykke ud til et sommerhusområde ved Hals. Her havde en tysk familie på ferie fået den tvivlsomme idé at tænde et stort bål ved et sommerhus på Osbornsvej. En lokal borger havde flere gange forsøgt at forklare familien, at der altså er landsdækkende afbrændingsforbud på grund af tørken. Men uden held. Derfor fik han tilkaldt politiet, som fik slukket bålet og afværget en potentielt farlig situation. Nordjyllands Politi beder nu indtrængende om, at man respekterer afbrændingsforbuddet for både sin egen og andres skyld. Afbrændingsforbuddet trådte i kraft den 4. juli.

Opsummering:
En tysk familie skulle onsdag aften have besøg af politiet, før de kunne overtales til at slukke et bål i et sommerhusområde.